Virtual Beggar nousi hetkellisesti Applen Australian verkkokaupan suosituimmaksi ilmaissovellukseksi ja oli kymmenen suosituimman joukossa myös Singaporessa.

Kerjäläiselle annetaan rahaa ruutua naputtamalla. IL

Treetop Crew -nimen alla työskentelevät suomalaisopiskelijat Pyry Seppälä, Tommi Sorvari ja nimettömäksi jättäytyvä ”Jones”, jotka loivat digitaalisesta kerjäläisestä kertovan pelin alun perin kesätyöhankkeena.

- Kesän alussa olimme jo tehneet kaksi viikkoa erästä peliämme, kun joku sai idean virtuaalisesta kerjäläisestä. Mietimme, mitä kaikkea hauskaa voisi tehdä sen ympärille, Seppälä kertoo IL Digille

Peli alkoi rakentua kokeiluista, joista syntyivät pelin rahaa antavat ohikulkijat.

- Rupesimme tekemään ohjelmaa, joka arpoo ihmisille satunnaisesti eri vaatteita ja laitoimme ihmiset liikkumaan. Tulos vaikutti niin hullunkuriselta, että oli pakko jatkaa projektia.

Suosio yllätti

Valmis Virtual Beggar on niin kutsuttu free2play-peli, eli sen saa kaupasta maksutta, mutta pelin etenemistä voi nopeuttaa mikromaksuilla. Pelissä elävälle kerjäläiselle heitellään rahaa, joka käytetään kerjäläisyrityksen rakentamiseen ja ihmisten palkkaamiseen. Päämääränä on bisnesimperiumi, jonka puikoissa kerjäläinen on.

- Lopulta koko projekti, jonka piti valmistua kuukaudessa, lähti täysin käsistä. Teimme yli 10-tuntisia päiviä ja lisäsimme peliin jatkuvalla syötöllä uusia asioita. Opinnotkin kärsivät hieman, mutta halusimme saada projektimme valmiiksi.

Pelin valmistuminen kannatti. Sympaattinen pikselikerjäläinen nousi suosituksi peliksi Applen verkkokaupassa erityisesti Australiassa, jossa se kävi ilmaissovellusten ykkösenä. Tällä hetkellä peli on sijalla 8.

- Vastaanotto yllätti meidät. Applella lataukset ylittivät 100 000 lataajan rajan hieman yli viikossa. Suomessakin ollaan top 100 -listalla. Androidin Play Storessa peli ei ole vielä lähtenyt kunnolla vetämään.

Yli tonni päivässä

Tekijät pääsivät keskivertoa kesätyötä kovemmille tienesteille, joita tulee pelin mikromaksuista ja mainostuloista.

- Tällä hetkellä tienaamme noin 1000-1500 euroa päivässä, mikä on järjetön saldo opiskelijoille. Jos pelistä tulee hitti Yhdysvalloissa, voi summan vielä kertoa viidelläkymmenellä.

Menestyspeli on jo herättänyt kaupallista kiinnostusta ulkomailla.

- Eräs peliyritys Singaporesta otti yhteyttä ja olisi ollut halukas ostamaan pelin Apple-version tai tekemään yhteistyötä meidän kanssa. Emme kuitenkaan suostuneet, Seppälä kertoo.

Treetop Crew’n kolmikko jatkaa menestyksestä huolimatta toistaiseksi harrastelijoina.

- Haluamme kaikki suorittaa opintomme loppuun asti ennen kuin alkaisimme tekemään pelejä täyspäiväisesti, Seppälä sanoo.